ए रोंदी, सिसकदी, डुसकदी जुल्म ते अन्याय दे बरुद्ध बिनती करदी अवाज लोक-सभा दें, सुपरीम-कोर्ट दे, राश्ट्रपती-भवन ते प्रधानमंत्री दी कोठी दे किन्नी कोल ही, बो फी बी किन्नी दूर ही ? मिगी इंयां सेही होआ दा हा जे में बीह्मीं सदी दिल्लियै नेईं, ज्हारां साल पुराने रोम च र’वै करना ते ए बैन पांदी इन्सानी अवाज रोम दे उनें गलामें दी ऐ जिंदी पिट्ठियें पर छांटे ब’रदे हे। जिनें गी दिन-रात कम्म करी-करी बी भुक्खे रौह्ना पौंदा हा। जिंदे पर नमें शा नमां, सख्त शा सख्त जुल्म कीता जंदा हा फी किश जनें दे मन-भलावे लेई जिनें गी मौती आले घोल घलाए जंदे हे।